প্রধানমন্ত্রী নরেন্দ্র মোদীর ব্রিটেন সফরে ছায়া ফেলেছে বিহার বিধানসভা ভোটে এনডিএ’র সাম্প্রতিক পরাজয়। ফিরে এসেছে গুজরাত হিংসার ছায়াও।
২০০২ সালের গুজরাত হিংসার পর থেকে ২০১২ সাল পর্যন্ত ব্রিটেনে প্রবেশ নিষিদ্ধ ছিল মুখ্যমন্ত্রী মোদীর। এখন প্রধানমন্ত্রী মোদীর সফরের প্রাক্কালে বিহারে এনডিএ’র হারের পাশাপাশি ভারত জুড়ে অসহিষ্ণুতা নিয়েও জোর চর্চা চলছে ব্রিটেনের একাধিক সংবাদপত্রে। প্রশ্ন তোলা হয়েছে, মোদীর প্রভাব কি এক বছরের মধ্যেই কমতে শুরু করেছে। অসহিষ্ণুতার প্রশ্নে প্রধানমন্ত্রীর ‘নীরবতা’ ফিরিয়ে এনেছে গুজরাত হিংসায় মোদীর ‘ভূমিকা’র চর্চাও! ভারতে ‘অসহিষ্ণুতা এবং বিদ্বেষের রাজনীতি’ বন্ধ না-হলে আর্থিক অগ্রগতির উপরেও তা প্রভাব ফেলবে বলেও আশঙ্কা প্রকাশ করা হয়েছে সেদেশের এক সংবাদপত্রে। আগামী পরশু শুরু হবে মোদীর তিন দিনের ব্রিটেন সফর।
গুজরাত হিংসার প্রেক্ষিত মনে করিয়ে গতকাল লন্ডনে ব্রিটিশ পার্লামেন্ট ওয়েস্টমিনস্টার প্রাসাদের দেওয়ালে লেসার প্রক্ষেপণে মোদীর ছবি তৈরি করেছিল সেখানকার একটি ‘ধর্মনিরপেক্ষ’ স্বেচ্ছাসেবী সংগঠন। তাতে হিটলারি অনুষঙ্গে দেখানো হয়েছিল ভারতের প্রধানমন্ত্রীকে। তা নিয়ে প্রশ্ন উঠেছে সোশ্যাল মিডিয়ায়। জোরাল প্রতিক্রিয়া তৈরি হয়েছে ছবিতে ওঁকারের ব্যবহারে। একজন টুইট করেছেন, ‘ওঁকার হিন্দু ধর্মের প্রতীক। জাতীয়তাবাদী হিন্দুত্বের নয়’। অপর একটি টুইট, ‘ওই স্বেচ্ছাসেবী সংগঠন কি ইহুদিদের স্টার অফ ডেভিডকে এভাবে ব্যবহারের সাহস দেখাতে পারত’!
প্রায় এক দশক পরে ভারতের কোনও প্রধানমন্ত্রী ব্রিটেনে যাচ্ছেন। বিলেতে মোদীর কর্মসূচির মধ্যে রয়েছে রানি দ্বিতীয় এলিজাবেথের সঙ্গে বাকিংহাম প্রাসাদে মধ্যাহ্নভোজ, ব্রিটেনের প্রধানমন্ত্রী ডেভিড ক্যামেরনের সঙ্গে বৈঠক, সেখানকার পার্লামেন্টের যৌথ অধিবেশনে বক্তৃতা, পার্লামেন্ট স্কোয়ারে মোহনদাস কর্মচন্দ গাঁধীর মূর্তিতে শ্রদ্ধাজ্ঞাপন। ওই সফরে ভারত এবং ব্রিটেনের মধ্যে ১০০০ কোটি পাউন্ড (প্রায় এক লক্ষ কোটি টাকা) মূল্যের বাণিজ্য চুক্তি স্বাক্ষরিত হওয়ার কথা।
আগামী শুক্রবার ওয়েম্বলি স্টেডিয়ামে ব্রিটেনে বসবাসকারী ৬০ হাজার ভারতীয় শ্রোতার উদ্দেশে বক্তৃতা করবেন মোদী। সেই অনুষ্ঠানের সব টিকিট ইতিমধ্যেই বিক্রি হয়ে গিয়েছে। নিউ ইয়র্কে ম্যাডিসন স্কোয়ার গার্ডেনের ১৮ হাজার শ্রোতার চেয়ে ওয়েম্বলিতে শ্রোতার সংখ্যা কয়েকগুণ বেশি। ব্রিটেনের বিভিন্ন প্রান্ত থেকে মোদী ভক্তদের সেখানে পৌঁছে দিতে বেশ কিছু ‘মোদী এক্সপ্রেস’ বাসের আয়োজন করেছেন উদ্যোক্তারা।
লন্ডনে বাবাসাহেব অম্বেডকর যে বাড়িতে থাকতেন, সেখানে একটি প্রদর্শশালার উদ্বোধন করবেন মোদী। সে সময়ে তাঁর সঙ্গে থাকার কথা মহারাষ্ট্রের মুখ্যমন্ত্রী দেবেন্দ্র ফড়ণবীসের। এই অনুষ্ঠানে মহারাষ্ট্রের বিরোধী নেতাদের কেউ আমন্ত্রণ না-পাওয়ায় তৈরি হয়েছে আরেকটি বিতর্ক। কংগ্রেস নেতা সচিন সবন্ত বলেছেন, ‘‘অম্বেডকরের মতো জাতীয় নেতাকে নিয়েও রাজনীতি হচ্ছে! এটা রাষ্ট্রীয় স্বয়ংসেবক সংঘের সংকীর্ণ মানসিকতার পরিচয়।’’ ফড়ণবীস অবশ্য জানিয়েছেন, ওই ছোট্ট অনুষ্ঠানটির আয়োজন করেছে ব্রিটিশ কনসুলেট। সেই কারণেই বেশি লোকজনকে আমন্ত্রণ জানানো যায়নি।